Ellopta Gulyás Gergely Orbán elől a show-t: az országgyűlési választás előtt a miniszterelnök maga jelentette be a gazdasági növekedés által lehetővé tett jótéteményeket.

Váratlan bejelentést tett Gulyás Gergely miniszter a Kormányinfón:

minden nyugdíjas kap 9000 forint rezsiutalványt,

szeptember végéig. Bár Gulyás Gergely szerint ennek nincs köze az október 13-i önkormányzati választáshoz, a Társaság a Szabadságjogokért szerint viszont igen, és ezzel a kormány megveszi a nyugdíjasokat.

Régen nem Gulyásra bízták

Tavaly az országgyűlési választások előtt nem Gulyás Gergely miniszterre bízták a pluszpénz bejelentését: maga Orbán Viktor miniszterelnök tette azt meg a Facebook-oldalán, egy videóban. Akkor a nyugdíjasok a "közelgő ünnepekre való tekintettel" a 10 ezer forintos Erzsébet-utalványukat megkapták már húsvét a választás előtt. Az karácsony előtt bizonyosodott be, hogy az ünnep valóban a választásokat akarta jelenteni, hiszen év végén már "csak" a törvényben szerepelő nyugdíjprémiumot kapták meg (a magas gazdasági növekedésnek köszönhetően).

Kérdés, hogy a mostani rezsiutalvány után még lesz-e valami plusz év végén a nyugdíjprémiumon kívül.

Különösen, hogy a nyugdíjasok megnyerésének csodafegyvere, az Erzsébet-utalvány időközben megszűnt. A 10 ezer forintos utalványt ajándékként egyébként először 2016 karácsonya előtt vetette be a kormány, annyira az utolsó pillanatban, hogy a postának is nehézséget okozott a kézbesítés.

Orbán 2017-ben még nagyobbat gurított nyugdíjas-témában: meglátogatta Bözsi nénit, üdvözölte a röfiket és az asszony házában az ajtónak támaszkodva azzal lebegtetett be egy (törvény szerint kötelező) nyugdíjemelést, hogy

majd az év végén, ha úgy vannak a számok, akkor emelek megint.

(Ehhez annyit érdemes hozzátenni, hogy abban az évben minden gazdasági szakértőt megcáfolva volt alacsony a nyugdíjemelés, amelyet törvény szerint az inflációhoz kötnek – mármint annak a kormány által prognosztizált szintjéhez. Ezt év végén korrigálják, ha mégis magasabb az infláció – két éve pontosan ez történt.)

Fotó: Fazekas István

Tavaly márciusban a rendkívüli Erzsébet-utalványon kívül egy másik fontos döntést is hozott a kormány (az országgyűlési választás előtt egy hónappal): a "hideg tél" miatt

téli rezsicsökkentés

is volt, ami minden gázzal vagy távhővel fűtő családnak 12 ezer forintos jóváírást jelentett. A gázszámlából egyszerűbb volt levonni az összeget, a távhő miatt viszont még Kósa Lajost is be kellett vetni. A fával fűtők kimaradtak, nekik pályázniuk kellett a támogatásra.